Ir-Regolament tal-Kummissjoni (KE) Nru 1411/1999
tad-29 ta’ Ġunju 1999
li jirrigwarda l-awtorizzazzjoni ta’ addittivi ġodda u l-użu ġdid ta’ l-addittivi fl-għalf
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 li tirrigwarda l-addittivi fl-għalf [1], kif l-aħħar emendata bir-Regolament tal-Kummissjoni (KE) Nru 1245/1999 [2], u b’mod partikolari fl-Artikoli 9j u 3 tagħha,
(1) Billi d-Direttiva 70/524/KEE tipprovdi illi jistgħu jiġu awtorizzati addittivi ġodda jew l-użu ta’ addittivi ġodda, filwaqt li jitqies l-avvanz ta’ l-għerf xjentifiku u teknoloġiku;
(2) Billi d-Direttiva tal-Kunsill 93/113/KE ta’ l-14 ta’ Diċembru 1993 li tirrigwarda l-użu u l-marketing ta’ l-enżimi, il-mikro-organiżmi u t-tħejjijiet minnhom fin-nutriment ta’ l-annimali [3], kif l-aħħar emendata bid-Direttiva 97/40/KE [4], b’deroga mid-Direttiva 70/524/KEE, awtorizzat lill-Istati Membri sabiex jippermettu proviżorjament l-użu u l-marketing ta’ l-enżimi, il-mikro-organiżmi u t-tħejjijiet minnhom;
(3) Billi l-eżami tad-dossiers, issottomessi mill-Istati Membri skond l-Artikolu 3 tad-Direttiva 93/113/KE, jindika illi ċertu numru ta’ tħejjijiet li jappartjenu għall-gruppi ta’ l-enżimi u l-mikro-organiżmi jista’ jiġi awtorizzat proviżorjament;
(4) Billi l-Kumitat Xjentifiku tan-Nutriment ta’ l-Annimali ta opinjoni favorevoli rigward in-nuqqas ta’ ħsara ta’ dawn it-tħejjijiet;
(5) Billi l-miżuri pprovduti f’dan ir-Regolament huma skond l-opinjoni tal-Kumitat Permanenti ta’ l-Għalf,
ADOTTAT DAN IR-REGOLAMENT:
Artikolu 1
It-tħejjijiet li jappartjienu għall-grupp "l-Enżimi" u elenkati fl-Anness I ma’ dan ir-Regolament jistgħu jiġu awtorizzati skond id-Direttiva 70/524/KEE bħala addittivi fin-nutriment ta’ l-annimali taħt il-kondizzjonijiet stabbiliti f’dan l-Anness.
Artikolu 2
It-tħejjijiet li jappartjenu għall-grupp "Mikro-organiżmi" u elenkati fl-Anness II ma’ dan ir-Regolament jistgħu jiġu awtorizzati skond id-Direttiva 70/524/KEE bħala addittivi fin-nutriment ta’ l-annimali taħt il-kondizzjonijiet stabbiliti f’dan l-Anness.
Artikolu 3
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Lulju 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Ġunju 1999.